FI Euroopan unionin virallinen lehti CE 78/269

(2004/C 78 E/0269)

KIRJALLINEN KYSYMYS E-3351/03

esittäjä(t): Christoph Konrad (PPE-DE) komissiolle

(13. marraskuuta 2003)

Aihe: Työntekijöiden vapaan liikkuvuuden esteet Luxemburgin suurherttuakunnassa

1. Luxemburgin suurherttuakunta tiedottaa säännöllisesti elinkeinoasiain valvontaviranomaisensa välityksellä muun muassa saksalaisille yrityksille velvoitteista, jotka näiden on täytettävä lähettäessään työntekijöitään Luxemburgiin. Näihin velvoitteisiin kuuluu muun muassa prokuristin nimittäminen, kaikista Luxemburgiin suunnitteilla olevista töistä tiedottaminen kirjatulla kirjeellä sekä kaikkia lähetettyjä työntekijöitä koskevien yksityiskohtaisten tietojen julkaiseminen. Katsooko komissio, että edellä kuvatut monimutkaiset velvoitteet muodostavat työntekijöiden vapaan liikkuvuuden esteen sisämarkkinoilla? Mihin toimiin komissio siinä tapauksessa on ryhtynyt Luxemburgin hallitusta vastaan? Miksi komissio mahdollisesti ei ole ryhtynyt toimiin?

2. Ovatko Luxemburgin laissa (20. joulukuuta 2002) säädetyt edellytykset palvelujen tarjoamisen yhteydessä tapahtuvasta työntekijöiden lähettämisestä työhön toiseen jäsenvaltioon annetun Euroopan parlamentin ja neuvoston direktiivin 96/71/EY (1) (16. joulukuuta 1996) mukaisia?

3. Nykyisen lain perusteella Luxemburgin alueen ulkopuolelle sijoittautuneiden yritysten on erittäin lyhyen määräajan sisällä toimitettava maan elinkeinoasiain valvontaviranomaiselle lukuisia tietoja työntekijöistään. Miten komissio suhtautuu siihen, että edellä kuvatut hankalat velvoitteet asettavat ei-luxemburgilaiset yritykset kilpailupoliittisesti epäedullisempaan asemaan?

Anna Diamantopouloun komission puolesta antama vastaus

(19. joulukuuta 2003)

Yhteisön oikeus ei ole ristiriidassa sen jäsenvaltioiden lainsäädännön asettaman velvoitteen kanssa, jonka mukaan komennukselle lähetettävästä työntekijästä on annettava erityisiä tietoja sille jäsenvaltiolle, johon hänet lähetetään. Tietoja toivotaan erityisesti työehdoista ja -oloista, joista on säädetty direktiivissä 96/71/EY, mikäli tällaisten tietojen edellyttäminen voidaan perustella työntekijöiden suojelemisella tai muilla yleisen edun mukaisilla välttämättömillä syillä tai mikäli niillä voidaan saavuttaa tavoiteltava päämäärä, eivätkä ne sisällä muuta tietoa kuin sen, joka on välttämätön tuon tavoitteen saavuttamiseksi. Eräät tämäntyyppiset toimet saattavat jopa osoittautua välttämättömiksi direktiivin 96/71/EY 5 artiklan sisältämien velvoitteiden noudattamiseksi.

Komissio valvoo hyvin tarkasti direktiivin 96/71/EY täytäntöönpanoa, ja hiljattain se käynnisti täytäntöönpanon yleisarvioinnin viimeisen vaiheen. Heinäkuussa 2003 komissio antoi tiedonannon (2), jonka päätavoitteena on tunnistaa ne jatkuvat ongelmat, joita tämän direktiivin täytäntöönpanoon ja soveltamiseen liittyy. Tämän menettelytavan yhteydessä on käynyt ilmi, että mikäli työehtoja ja -oloja valvovien hallintoviranomaisten välistä yhteistyötä parannettaisiin käytännön tasolla, voitaisiin paitsi tehostaa direktiivissä 96/71/EY säädettyjen säännösten noudattamista myös tehdä tarpeettomaksi eräitä työntekijän vastaanottavan maan kansallisia vaatimuksia tiedonsaannista ja asiakirjojen säilyttämisestä. Sen vuoksi komission aloitteesta on perustettu hallitusten edustajista koostuva asiantuntijaryhmä, joka parhaillaan tarkastelee näitä kysymyksiä yksityiskohtaisesti.

Komissio kiinnittää samanaikaisesti huomiota sen tietoon tulleisiin ongelmiin, joita jäsenvaltioilla, myös Luxemburgin suurherttuakunnalla, on niiden pyrkiessä saattamaan direktiivin 96/71/EY osaksi kansallista lainsäädäntöään ja panemaan sen täytäntöön. Se aikoo kiinnittää erityistä huomiota niihin vaatimuksiin, joihin arvoisa jäsen viittaa ja ryhtyä toimiin, joita sen tehtävä ”perussopimusten valvojana” edellyttää.

(1) EYVL L 18, 21.1.1997, s. 1.

(2) KOM(2003) 4 5 8 lopullinen.